钦定古今图书集成/明伦汇编/官常典/第752卷 > 徐学颜 李毓英 汪文熙 戴良瑄 王良
## 钦定古今图书集成/明伦汇编/官常典/第752卷 > 徐学颜 李毓英 汪文熙 戴良瑄 王良

鉴　曾栻

按《明外史忠义传》：“学颜字君复，永康人。母疾，衣不解
带者三月，祷于天，请以身代。夜梦神人授药，旦识其形色，广觅之，得荆沥，疾遂愈。父为中城兵马指挥，忤
要人，下吏。学颜三疏讼冤，所司格不上。遍叩诸公卿，
莫为雪，将置重辟。学颜号泣争于刑部，不能得，至啮
臂血溅于庭，乃获释归。弟食指繁，推所居大宅畀之。”
尚义疏财，为德族党。崇祯三年建东宫，诏举“孝友廉
洁、博物洽闻，可励俗维风”者，有司以学颜应，寝不行。
三登乡试副榜，当为训导。至十二年，始以恩贡生特
授楚府左长史，引义匡辅，王甚敬之。强宗亦为戢上
官交荐，未及擢用。会十五年冬，诸司长官及武昌知
府、江夏知县并以朝觐行，学颜摄江夏事，缮修守备。
楚府新募兵，即令学颜将之。明年五月，大寇临城，城
中惟益司王扬基、王瓆二人，学颜共守。亡何，扬基遁
去，人心益摇。至晦日，新军内叛，城陷。学颜格斗断左
臂，大骂不屈，为贼支解，一家二十馀人殉之。通判固
安李毓英，亦举家自缢。同死者，武昌卫经历汪文熙、
巡检戴良瑄及僧官一人，俱詈贼不屈，腰斩。贼既陷
武昌，分兵陷属邑，于是嘉鱼知县霍山王良鉴、蒲圻
知县临川曾栻俱抗节死。事闻，学颜赠佥事，毓英等
赠恤有差。